NARIADENIE KOMISIE (ES) č. 1314/2007
z 8. novembra 2007,
ktorým sa mení a dopĺňa nariadenie (ES) č. 499/96, pokiaľ ide o colné kvóty Spoločenstva na určité ryby a produkty rybolovu s pôvodom na Islande
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 499/96 z 19. marca 1996, ktoré otvára a spravuje colné kvóty Spoločenstva pre niektoré produkty rybolovu a živé kone s pôvodom v Islande (1), a najmä na jeho článok 5 ods. 1 písm. b),
keďže:
(1)
Zapojenie Bulharska a Rumunska do Európskeho hospodárskeho priestoru bolo dohodnuté prostredníctvom Dohody o rozšírení EHP podpísanej 25. júla 2007 medzi Európskym spoločenstvom a jeho členskými štátmi, Islandom, Lichtenštajnskom a Nórskom na jednej strane a žiadateľskými krajinami EHP na druhej strane.
(2)
Do ukončenia postupov potrebných pre prijatie Dohody o rozšírení EHP z roku 2007 sa uzavrela dohoda vo forme výmeny listov, v ktorej sa ustanovilo predbežné uplatňovanie Dohody o rozšírení EHP. Táto dohoda sa schválila rozhodnutím Rady 2007/566/ES z 23. júla 2007 o podpísaní a predbežnom vykonávaní Dohody o účasti Bulharska a Rumunska v Európskom hospodárskom priestore a štyroch súvisiacich dohôd (2).
(3)
V dohode o rozšírení EHP z roku 2007 sa ustanovuje dodatočný protokol k dohode o voľnom obchode z roku 1972 medzi ES a Islandom. V tomto dodatočnom protokole sa ustanovujú nové ročné colné kvóty oslobodené od cla na dovoz určitých rýb a produktov rybolovu s pôvodom na Islande do Spoločenstva.
(4)
Aby sa nové colné kvóty mohli uplatňovať, je potrebné zmeniť a doplniť nariadenie (ES) č. 499/96.
(5)
V nariadení Komisie (EHS) č. 2454/93 z 2. júla 1993, ktorým sa vykonáva nariadenie Rady (EHS) č. 2913/92, ktorým sa ustanovuje Colný kódex Spoločenstva (3), sa ustanovil systém správy colných kvót, podľa ktorého sa uvedené kvóty využívajú podľa chronologického poradia dátumov prijatia colných vyhlásení. Z dôvodu zjednodušenia by sa ten istý systém mal uplatňovať aj v prípade colných kvót ustanovených v nariadení (ES) č. 499/96.
(6)
Colné kvóty ustanovené v dodatočnom protokole by sa zo začiatku mali pokladať za nekritické v zmysle článku 308c nariadenia (EHS) č. 2454/93. Preto by sa nemal uplatňovať článok 308c ods. 2 a 3 uvedeného nariadenia.
(7)
Nevyužitý objem z colnej kvóty pre mrazené nórske homáre na rok 2007 by sa v súlade s dodatočným protokolom mal preniesť do zodpovedajúcej colnej kvóty na rok 2008.
(8)
V súlade s rozhodnutím 2007/566/ES sa nové colné kvóty musia uplatňovať od 1. septembra 2007. Toto nariadenie by sa preto malo uplatňovať od toho istého dátumu a malo by nadobudnúť účinnosť neodkladne.
(9)
Opatrenia ustanovené v tomto nariadení sú v súlade so stanoviskom Výboru pre colný kódex,
PRIJALA TOTO NARIADENIE:
Článok 1
Nariadenie (ES) č. 499/96 sa mení a dopĺňa takto:
1.
články 2 a 3 sa nahrádzajú takto:
„Článok 2
Colné kvóty ustanovené v tomto nariadení sa spravujú v súlade s článkami 308a, 308b a 308c nariadenia (EHS) č. 2454/93.
Článok 308c ods. 2 a 3 nariadenia (EHS) č. 2454/93 sa však neuplatňuje na colné kvóty s poradovými číslami 09.0810 a 09.0811.
Článok 3
V prípade, že colná kvóta s poradovým číslom 09.0810 pre číselný znak KN 0306 19 30 - mrazené nórske homáre sa do konca roka 2007 úplne nevyčerpá, zostávajúci objem sa prenáša do zodpovedajúcej colnej kvóty na rok 2008.
Na tento účel sa čerpania colnej kvóty na rok 2007 ukončia druhý pracovný deň v Komisii nasledujúci po 1. apríli 2008. Nasledujúci pracovný deň sa nevyčerpaný zostatok colnej kvóty na rok 2007 sprístupní v rámci zodpovedajúcej colnej kvóty na rok 2008.
Od toho dňa nebude možné spätne čerpať a vrátiť danú kvótu na rok 2007.“
2.
Príloha sa mení a dopĺňa podľa prílohy k tomuto nariadeniu.
Článok 2
Toto nariadenie nadobúda účinnosť dňom jeho uverejnenia v Úradnom vestníku Európskej únie.
Uplatňuje sa od 1. septembra 2007.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 8. novembra 2007